Okresná prokuratúra Lučenec 
F. Lehára 12, 984 80 Lučenec 1

Sp. zn. : 3 Pv 255/14/6606	Lučenec, 21.7.2014
EEČ : 2-47-88-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec syna XXXXX, nar. 06.08.2004 hoci bol podľa právoplatného rozsudku Okresného súdu v Lučenci 11P 361/2010 z 28.09.2010 počnúc dňom 01.09.2010 povinný platiť znížené výživné na syna mesačne v sume 30 % zo sumy životného minima vždy mesačne predom do 20-teho dňa toho ktorého mesiaca k rukám matky dieťaťa XXXXX, nar. XXXXX XXXXX takto uloženú povinnosť v Lučenci a inde riadne neplnil a za obdobie od 20.11.2013 do 20.04.2014 dlhoval celkom 162,78 €,

lebo zanikla trestnosť činu

Odôvodnenie:
	Uznesením povereného policajta OO PZ v Lovinobani bolo dňa 09.05.2014  pod č. ORP-565/LO-LC-2014 začaté trestné stíhanie a zároveň vznesené obvinenie XXXXX, nar. XXXXX pre prečin zanedbania povinnej výživy podľa  207 odsek 1 Trestného zákona, ktorý mal spáchať spôsobom a v rozsahu uvedenom v skutkovej  vete vo výrokovej časti tohto uznesenia. 

Poverený policajt OO PZ po ukončení skráteného vyšetrovania predložil dňa 09.07.2014 na okresnú prokuratúru návrh na zastavenie trestného stíhania z 08.07.2014, ktorý návrh odôvodnil splnením podmienok ustanovenia § 86 odsek 1 písmeno a) Trestného zákona obvineným. 

Po preskúmaní návrhu a obsahu vyšetrovacieho spisu vzťahujúceho sa na predmetnú trestnú vec som z výsluchu obvineného XXXXX z 01.07.2014 zistil, že tento ako povinný postupne od dňa 25.04.2014 do dňa 30.06.2014 vyplatil celú dlžnú sumu výživného aj za mesiaca máj a jún 2014.

Svedkyňa - poškodená XXXXX vo výpovedi dňa 04.07.2014 potvrdila, že povinný XXXXX poštovým poukazom dňa 25.04.2014 vyplatil sumu 186,90 €, predtým dňa 30.10.2013 vyplatil 72,39 € a dňa 30.06.2014 vyplatil sumu 30,14 €, v čom je zarátané výživné aj za mesiac jún 2014, čím vyplatil celú dlžnú sumu výživného.

Uhradenie dlžnej sumy výživného vyplýva aj z pripojených poštových peňažných poukazov. 

Podľa § 86 odsek 1 písmeno a)  Trestného zákona  trestnosť činu zaniká aj vtedy  ak ide o prečin zanedbania povinnej výživy podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

	Z uvedeného dôvodu bolo preto potrebné v predmetnej trestnej veci rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor